Else Theill Sørensen (KF), 2003-12-11:
Jeg sad faktisk og overvejede, om jeg var kommet til at blunde et lille øjeblik og så var vågnet op i en helt anden debat end den, jeg troede jeg skulle til at deltage i.
Vi er tre partier, der har stillet en forespørgsel, som hovedsagelig drejer sig om alkoholkulturen blandt børn og unge, og nu er vi langt ude i vores generations misbrugsproblemer og -behandlinger, og hvordan pengene bliver flyttet rundt.
Jeg beklager, men det er altså ligesom ikke det, jeg havde forestillet mig vi skulle tale om.
Men det står vel enhver frit for.
I Det Konservative Folkeparti anser vi den alkoholkultur, der er blandt børn og unge i dag, for et stort problem både sundhedsmæssigt og socialt.
Jeg tror, vi alle her kan blive enige om, at alkohol i for store mængder er skadeligt for alle uanset alder, og at det samlede danske alkoholforbrug er stort, også at det er alt for stort.
Hvis vi fordeler danskernes alkoholforbrug på alle danskerne, så har jeg regnet mig frem til, og jeg har gjort det mange gange, så jeg tror, det er rigtigt, at det bliver godt og vel to genstande pr. dag pr. person, dag ud og dag ind året rundt.
i hvert fald alle de helt små børn, men der er også andre mennesker, der ikke får et par genstande om dagen.
Det alt for store forbrug er et generelt problem, men der er et særlig stort problem i de helt unges store overforbrug af alkohol.
Lad mig bare nævne nogle af grundene til, at det er særlig problematisk: Ved en tidlig start har den unge større risiko for at komme ud i et misbrug.
Børn og unge, der drikker, udsætter sig for farer, bl.a. i trafikken.
Berusede unge risikerer at gå ud en vinteraften uden overtøj, sætte sig ned i en grøft for at hvile sig lidt, falde i søvn og i værste fald dø af kulde.
De børn, der drikker, klarer sig dårligere i skolen, og en meget stor del af det sociale samvær bliver knyttet til druksituationer, og det betyder, at børnene ikke opfører sig sammen på en måde, vi ville kalde naturlig.
De problemer, vi her taler om, har derudover social slagside.
De vender den tunge ende nedad, specielt for så vidt angår børnene og de unge.
Hvad kan vi så gøre?
Ja, Folketinget kan vedtage det næste lovforslag, og det medvirker Det Konservative Folkeparti meget gerne til, så vi får en aldersgrænse på 16 år for, hvem der må købe såvel tobak som alkohol.
Hvem der ellers kan gøre noget er skoler, idrætsklubber osv., alle, der omgås unge, og så forældrene.
Det er forældrenes ansvar at tage vare på opdragelsen af deres børn, og det er forældrenes ansvar at beskytte børnene, indtil de når en alder og en modenhed, hvor de selv kan tage over.
Jeg vil slutte med at gentage, hvad jeg sagde, da vi i forrige samling havde en lignende forespørgsel: Efter min mening er det ikke samfundets ansvar og skyld, at børn i dag alt for tidligt lever en slags voksenliv og alt for tidligt drikker alt for meget, går rundt i byen uden voksenledsagelse og alt for tidligt har et sexliv, som deres sjæl slet ikke kan følge med til.
Jeg er virkelig bange for, at der er nogle årgange børn
og unge, som simpelt hen er blevet frarøvet deres barndom. Ingen har gjort det med vilje, men i misforstået tolerance og frisind har børnene fået lov at råde selv og gøre alt, hvad de har lyst til, og når de har lyst til det.
Kammeraterne er blevet trendsættere, og forældre og lærere har ladet stå til.
Jeg håber og tror, at de, der nu er unge forældre til små børn, også kan se de faretegn, som jeg ser, og som mange herinde ser, og at de vil lade deres børn være børn og bagefter sætte nogle grænser for dem, så alt ikke er lige meget.
Det fortjener de børn og unge, vi alle holder så meget af.